NVG besluit oor Malema se skietery by saamtrekJulius Malema, leier van die EFF. (Foto: Jonisayi Maromo/ANA) Die Nasionale Vervolgingsgesag (NVG) het bevestig dat hy ŉ besluit geneem het oor of hy Julius Malema, die leier van die EFF, gaan vervolg of nie op ŉ klagte dat hy skote in die openbaar afgevuur het. Wát die besluit is, wil die NVG egter nie bekend maak nie. Die burgerregtegroep AfriForum het in Julie vanjaar gesê hy maak gereed om die hof te nader met ŉ aansoek om die NVG te dwing om ŉ besluit te neem. Die organisasie het in Augustus verlede jaar ŉ klagte by die polisie teen Malema ingedien, nadat hy by die EFF se verjaardagvieringe in Mdantsane in die Oos-Kaap skote met ŉ aanvalsgeweer afgevuur het. ŉ Video van die skietery het soos ŉ veldbrand versprei. Meer as ŉ jaar ná die voorval, is weinig vordering nog met die saak gemaak. Luxolo Tyali, woordvoerder van die NVG in die Oos-Kaap, het bevestig dat die vervolgingsgesag wél tot ŉ besluit gekom het. “Daar is sekere opdragte waaraan die ondersoekbeampte moet voldoen voordat ons besluit bekend gemaak word. Ons sal ŉ verklaring uitreik sodra dit gepas is om dit te doen,” het Tyali aan Maroela Media gesê. Ian Cameron, hoof van gemeenskapsveiligheid by AfriForum, het gesê die organisasie het geen terugvoer oor die NVG se besluit gekry nie, al het AfriForum die aanklagte aanhangig gemaak. ‘n Skermgreep uit die video wat wys hoe EFF-leier Julius Malema in Mdantsane in die Oos-Kaap losbrand. News24 het berig die NVG het eers die kwessie met Malema self bespreek en dat hy glo gevra is om ŉ waarskuwingsverklaring af te lê. “Ons dink dit is dubbele standaarde dat Malema eerste ingelig word, maar dat AfriForum, wat die klaer in dié geval is, nog geen terugvoer gekry het nie,” het Cameron gesê.